Title: ประกาศคณะกรรมการกำกับการซื้อขายสินค้าเกษตรล่วงหน้า ที่ กน 3/2558 เรื่อง การอนุญาตให้นายหน้าซื้อขายล่วงหน้าซื้อหรือขายล่วงหน้านอกตลาด หรือเป็นนายหน้าหรือตัวแทนเพื่อซื้อหรือขายล่วงหน้านอกตลาด

ประกาศคณะกรรมการกำกับการซื้อขายสินค้าเกษตรล่วงหน้า

ประกาศคณะกรรมการกำกับการซื้อขายสินค้าเกษตรล่วงหน้า
ที่ กน ๓/๒๕๕๘
เรื่อง
การอนุญาตให้นายหน้าซื้อขายล่วงหน้าซื้อหรือขายล่วงหน้านอกตลาด
หรือเป็นนายหน้าหรือตัวแทนเพื่อซื้อหรือขายล่วงหน้านอกตลาด

โดยที่เป็นการสมควรส่งเสริมการประกอบธุรกิจของนายหน้าซื้อขายล่วงหน้า
ให้สามารถซื้อขายสัญญาซื้อขายล่วงหน้าเพื่อตนเองหรือประกอบธุรกิจสัญญาซื้อขายล่วงหน้า
อันสืบเนื่องจากการรวมตลาดสินค้าเกษตรล่วงหน้าแห่งประเทศไทยกับบริษัท
ตลาดสัญญาซื้อขายล่วงหน้า (ประเทศไทย) จำกัด (มหาชน) ตามมติคณะรัฐมนตรีเมื่อวันที่
๓๐ ธันวาคม พ.ศ. ๒๕๕๗ ต่อเนื่องไป
โดยการอนุญาตให้นายหน้าซื้อขายล่วงหน้าที่ได้รับใบอนุญาตประกอบธุรกิจสัญญาซื้อขายล่วงหน้า
ประเภทตัวแทนซื้อขายสัญญาซื้อขายล่วงหน้า
ตามกฎหมายว่าด้วยสัญญาซื้อขายล่วงหน้าสามารถซื้อหรือขายล่วงหน้านอกตลาดหรือเป็นนายหน้าเพื่อซื้อหรือขายล่วงหน้านอกตลาด

อาศัยอำนาจตามความในมาตรา ๗ (๑) และมาตรา ๑๑๘ (๑)
แห่งพระราชบัญญัติการซื้อขายสินค้าเกษตรล่วงหน้า พ.ศ. ๒๕๔๒
คณะกรรมการกำกับการซื้อขายสินค้าเกษตรล่วงหน้า จึงออกประกาศไว้ ดังต่อไปนี้

ข้อ ๑  ในประกาศนี้
ตัวแทนซื้อขายสัญญาซื้อขายล่วงหน้า หมายความว่า ตัวแทนซื้อขายสัญญาซื้อขายล่วงหน้าที่ได้รับใบอนุญาตจากคณะกรรมการกำกับหลักทรัพย์และตลาดหลักทรัพย์ตามกฎหมายว่าด้วยสัญญาซื้อขายล่วงหน้า
ตลาด หมายความว่า
ตลาดสินค้าเกษตรล่วงหน้าแห่งประเทศไทย
คณะกรรมการ ก.ล.ต. หมายความว่า
คณะกรรมการกำกับหลักทรัพย์และตลาดหลักทรัพย์

ข้อ ๒  อนุญาตให้นายหน้าซื้อขายล่วงหน้าที่เป็นตัวแทนซื้อขายสัญญาซื้อขายล่วงหน้าซื้อหรือขายล่วงหน้านอกตลาดหรือเป็นนายหน้าหรือตัวแทนเพื่อซื้อหรือขายล่วงหน้านอกตลาด
ตามหลักเกณฑ์ วิธีการ และเงื่อนไขที่คณะกรรมการ ก.ล.ต.
คณะกรรมการกำกับตลาดทุนหรือสำนักงานคณะกรรมการกำกับหลักทรัพย์และตลาดหลักทรัพย์กำหนด
ในกรณีที่เป็นการซื้อหรือขายล่วงหน้านอกตลาดหรือเป็นนายหน้าหรือตัวแทน
เพื่อซื้อหรือขายล่วงหน้านอกตลาดซึ่งสินค้าเกษตร ให้อนุญาตนับแต่วันที่คณะกรรมการ
ก.ล.ต. ประกาศกำหนดให้สินค้าเกษตรเป็นสินค้าหรือตัวแปรตามกฎหมายว่าด้วยสัญญาซื้อขายล่วงหน้า

ข้อ ๓[๑]  ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ประกาศ
ณ วันที่ ๒ ตุลาคม พ.ศ. ๒๕๕๘
อภิรดี
 ตันตราภรณ์
รัฐมนตรีว่าการกระทรวงพาณิชย์
ประธานกรรมการกำกับการซื้อขายสินค้าเกษตรล่วงหน้า

ปริยานุช/กัญฑรัตน์/จัดทำ
๑๑ พฤศจิกายน
๒๕๕๘

/ตรวจ
๑๑ พฤศจิกายน
๒๕๕๘

[๑] ราชกิจจานุเบกษา
เล่ม ๑๓๒/ตอนพิเศษ ๒๗๘ ง/หน้า ๒๐/๒ พฤศจิกายน ๒๕๕๘